Tore Storehaug (Kristelig Folkeparti), 2020-06-19:
Å gå tilbake og sjå på kva som blei sagt og sendt ut då vi vedtok statsbudsjettet for 2020, kan vere ei litt interessant øving. Eg gjorde det og sjekka kva som stod i pressemeldinga som blei send ut då statsbudsjettet blei lagt fram. Der stod det: «Norge er inne i en god periode. Det er optimisme og stor investeringsvilje i bedriftene. De skaper nye jobber i by og bygd. Regjeringen benytter de gode tidene til å prioritere tiltak som bidrar til et grønnere, mer moderne og tryggere Norge.» Nokre få månader seinare måtte vi stengje ned landet på grunn av viruspandemien, og vi gjekk inn i den verste økonomiske krisa vi har hatt på veldig mange år. Vi har sett arbeidsløysetal som vi ikkje har sett på mange titals år. Likevel har tiltaka som regjeringa har sett i verk, i stor grad vore vellukka. Vi har klart å kjempe imot den første bølgja med smitte med relativt låge dødstal sammanlikna med mange andre land. No er vi godt i gang med å opne opp att landet og få hjula i sving igjen. Trass i den betringa som har vore den siste tida, er landet vårt framleis i ei djup krise. Difor har regjeringa lagt fram RNB- og fase 3-tiltak som skal hjelpe til med å få hjula i gang igjen. Det skal bidra til at permitterte får kome tilbake på jobb, og inkludere dei som frå før stod utanfor arbeidslivet, og så skal vi òg styre landet trygt i ei usikker tid med store internasjonale spenningar. Særleg viktig i dei tiltaka som Stortinget diskuterer og går inn i i dag, er at vi òg får på plass ei løyving inn mot barn og unge som har vore i ein ekstra sårbar situasjon i den tida vi har vore gjennom. Det blir sett av 400 mill. kr, og etter forhandlingane på Stortinget med Framstegspartiet har ein òg fått på plass ei liknande løyving til eldre. Mange av dei har vore isolerte, har måtta bu aleine og har gått gjennom store personlege offer for å ta del i den dugnaden som vi alle saman har stått i. Vidare har ein òg hatt ein viktig god sosial profil når ein i dei tiltaka som no blir vedtekne, skal prioritere opp aktivitet, hjelpemiddel eller integreringspakke eller sørgje for styrking av kompensasjonsordninga inn mot ein del av dei aktørane som er viktige for sektorar som jobbar opp mot utsette og sårbare grupper i samfunnet vårt. Det er bra. Viruspandemien er ikkje berre noko som råkar landet vårt, den gjeld oss alle. Difor er det òg viktig at vi i dag bidreg med 180 mill. kr til IMF sitt katastrofefond og 5,8 mrd. kr og 102 mill. kr til IMF og Verdensbanken sine låneordningar for låginntektsland. Det er viktig, for det handlar om korleis ei samla verd skal kome seg vidare etter denne krisa. Eg er glad for at Stortinget gjev si tilslutning til dei omprioriteringane. I ei krevjande tid bidreg det reviderte nasjonalbudsjettet vi no vedtek, til aktivitet i heile landet, grøn omstilling og vekst i næringslivet, tryggleik og støtte til dei som treng det, og til å byggje kompetanse for framtida både i bygd og by. Løyvingar til kommunane eller til prosjekt som er viktige innanfor verftsnæringa, byggjeindustrien og samferdselsprosjekt, sikrar aktivitet i heile landet. Framfor alt er ein einige om at ein òg skal ha eit stort kompetanseløft og eit kunnskapsløft, og det viser seg igjen i fleirtalet sine prioriteringar. Når vi veit at det særleg har vore unge og personar utan formell kompetanse som har blitt hardast råka av den høge arbeidsløysa no, viser det at her vil fellesskapet no investere meir i framtida, og at den viktigaste verdien vi har, nemleg folk, eller humankapitalen, som det heiter på fint, er det viktigaste vi byggjer. Der er det òg dei store pengane no skal leggjast. Tiltakspakken vi vedtek no, viser veg ut av krisa. Ni av ti som er permitterte, er i privat sektor. Då må vi få fart på næringslivet vårt igjen, og vi må gjere det på ein måte som er berekraftig, og som sikrar at veksten vår er grøn. Berre slik kan vi lage vekst og arbeidsplassar som varer. Stortinget vedtek no klimaomstillingsmidlar gjennom Enova, toppfinansieringsordninga for betre skip, og ein kompenserer fylka for billettinntekter i kollektiv, slik at ein veit at aktiviteten der kan kome opp igjen når aktiviteten i samfunnet opnar. Regjeringspartia har forhandla og fått på plass eit godt budsjettforlik med Framstegspartiet, som vi er godt fornøgd med. Heile vegen har ein lagt til grunn regjeringa sine grunnleggjande prioriteringar, og så har ein fått på plass viktige saker som har vore viktige for Framstegspartiet, og vi har fått ein heilskap som er bra, og som viser ei retning i landet vårt vidare. Avslutningsvis vil eg ta opp eit laust forslag på vegner av fleirtalspartia der ein ber regjeringa jobbe raskt og gjere dei nødvendige avklaringar med mål om å realisere flyplassen i Mo i Rana.